ไฟแนนซ์ทูเดย์
...สมหมาย ภาษี รมว.คลัง แสดงความเห็นใจ สมชัย สัจจพงษ์ อธิบดีกรมศุลกากร ที่ต้องเข้ามาแก้ไขทุจริตคอร์รัปชั่นภายในกรมอย่างเข้มข้นจนมีแรงต้านกลับอย่างมาก โดยให้แนวทางไปว่า การแก้ปัญหาทุจริตที่ฝังรากลึกมานาน ต้องค่อยๆ ไป ไม่เช่นนั้นสุดท้ายอธิบดีจะถูกรุมเลื่อยขาจนอยู่ไม่ได้
6 พ.ย. 2557

...สมหมาย ภาษี รมว.คลัง แสดงความเห็นใจ สมชัย สัจจพงษ์ อธิบดีกรมศุลกากร ที่ต้องเข้ามาแก้ไขทุจริตคอร์รัปชั่นภายในกรมอย่างเข้มข้นจนมีแรงต้านกลับอย่างมาก โดยให้แนวทางไปว่า การแก้ปัญหาทุจริตที่ฝังรากลึกมานาน ต้องค่อยๆ ไป ไม่เช่นนั้นสุดท้ายอธิบดีจะถูกรุมเลื่อยขาจนอยู่ไม่ได้
...ด้านการปฏิรูปภาษี สมหมาย ย้ำว่าไม่ได้ทำแค่การปรับเพิ่มลดอัตราภาษีเท่านั้น แต่ต้องทำเรื่องการป้องกันภาษีรั่วไหลด้วย ซึ่งได้ให้นโยบายภาษีทั้ง 3 กรม คือ กรมสรรพากร กรมสรรพสามิต และกรมศุลกากร ไปแล้วว่า จะประเมินผลงานในปีนี้จากการปรับปรุงกฎระเบียบที่เป็นอำนาจของอธิบดี เพื่อป้องกันไม่ให้เกิดทุจริตการเสียภาษีของผู้เสียภาษีและเจ้าหน้าที่ด้วย
...ประสงค์ พูนธเนศ อธิบดีกรมสรรพากร หลังจากดันร่างภาษีรับมรดกให้คลังเสนอคณะรัฐมนตรีในสัปดาห์หน้า หลังจากนี้ก็จะมีการดันมาตรการภาษีเพื่อดึงต่างชาติเข้ามาตั้งสำนักงานในไทย แม้ว่ายังไม่ยอมเปิดเผย แต่ของใหม่ย่อมดีกว่าของเก่าที่ยังไม่ประสบความสำเร็จอย่างที่ควรเป็น
...ผลการสอบวินัยร้ายแรงผู้บริหารและเจ้าหน้าที่กรมสรรพากร 14 คน กรณีการขอคืนภาษีมูลค่าเพิ่มส่งออกปลอมทำให้กรมสรรพากรสูญเสียเงินภาษี 4,000 ล้านบาท ถูกดึงเรื่องมาหลายเดือน ยังไม่วี่แววจะสรุปได้ ทั้งที่ รมว.คลัง ให้ความสำคัญกับการปราบทุจริตภายในกระทรวงการคลัง
...กุลิศ สมบัติศิริ ผู้อำนวยการสำนักงานคณะกรรมการนโยบายรัฐวิสาหกิจ (สคร.) ยืนยันว่า ยังไม่ได้รับคำสั่งให้สอบข้อเท็จจริงเพิ่ม กรณีธนารักษ์ให้เช่าที่ราชพัสดุ จ.สมุทรปราการ ไม่ถูกต้องจนทำให้รัฐเสียหายหลายร้อยล้าน
...คณะอนุกรรมการปิดบัญชีจำนำข้าวที่มี รังสรรค์ ศรีวรศาสตร์ ปลัดคลังเป็นประธาน เริ่มมีแรงกดดันมากขึ้นเรื่อยๆ ทั้งนายกรัฐมนตรีสั่งให้เร่งปิดบัญชี อีกด้านหนึ่งนักวิชาการออกมาประเมินว่า โครงการนี้จะขาดทุนหนัก 69 แสนล้านบาท ทำให้การปิดบัญชีต้องดูกันละเอียดยิบ หากปิดบัญชีผลขาดทุนออกมาต่ำ จะมีคำถามจากสังคมตามมาจนตอบไม่ไหว